
ABBOZZ TA’ RIŻOLUZZJONI LEĠIŻLATTIVA TAL-PARLAMENT EWROPEW
dwar l-abbozz ta’ deċiżjoni tal-Kunsill dwar il-konklużjoni tal-Ftehim bejn l-Unjoni Ewropea u l-Montenegro dwar attivitajiet operazzjonali mwettqa mill-Aġenzija Ewropea għall-Gwardja tal-Fruntiera u tal-Kosta fil-Montenegro
(08353/2023 – C9‑0177/2023 – 2023/0102(NLE))
(Approvazzjoni)
Il-Parlament Ewropew,
–	wara li kkunsidra l-abbozz ta’ deċiżjoni tal-Kunsill (08353/2023),
–	wara li kkunsidra l-Ftehim bejn l-Unjoni Ewropea u l-Montenegro dwar attivitajiet operazzjonali mwettqa mill-Aġenzija Ewropea għall-Gwardja tal-Fruntiera u tal-Kosta fil-Montenegro
–	wara li kkunsidra t-talba għal approvazzjoni preżentata mill-Kunsill f’konformità mal-Artikolu 77(2)(b) u (d), l-Artikolu 79(2)(c), u l-Artikolu 218(6), it-tieni subparagrafu, punt (a), tat-Trattat dwar il-Funzjonament tal-Unjoni Ewropea (C9‑0177/2023),
–	wara li kkunsidra l-Artikolu 105(1) u (4), u l-Artikolu 114(7) tar-Regoli ta’ Proċedura tiegħu, 
–	wara li kkunsidra r-rakkomandazzjoni tal-Kumitat għal-Libertajiet Ċivili, il-Ġustizzja u l-Intern (A9‑0000/2023),
1.	Jagħti l-approvazzjoni tiegħu għall-konklużjoni tal-ftehim;
2.	Jagħti istruzzjonijiet lill-President tiegħu biex tgħaddi l-pożizzjoni tal-Parlament lill-Kunsill u lill-Kummissjoni, kif ukoll lill-gvernijiet u lill-parlamenti tal-Istati Membri u tal-Montenegro.

a. Kuntest
Id-Deċiżjoni tal-Kunsill proposta għandha l-għan li tapprova l-Ftehim dwar l-Istatus bejn l-Unjoni Ewropea u l-Montenegro dwar azzjonijiet imwettqa mill-Aġenzija Ewropea għall-Gwardja tal-Fruntiera u tal-Kosta fil-Montenegro kif previst fir-Regolament (UE) 2019/1896 dwar il-Gwardja Ewropea tal-Fruntiera u tal-Kosta.

Wieħed mill-kompiti tal-Aġenzija Ewropea għall-Gwardja tal-Fruntiera u tal-Kosta (“l-Aġenzija”) huwa li tikkoopera ma’ pajjiżi terzi fir-rigward tal-oqsma koperti mir-Regolament dwar l-Aġenzija Ewropea għall-Gwardja tal-Fruntiera u tal-Kosta “inkluż permezz tal-istazzjonament operazzjonali possibbli ta’ timijiet tal-ġestjoni tal-fruntieri f’pajjiżi terzi”. L-Aġenzija tista’ tikkoopera mal-awtoritajiet ta’ pajjiżi terzi kompetenti fi kwistjonijiet koperti mir-Regolament sa fejn ikun meħtieġ għall-issodisfar tal-kompiti tagħha u tista’ twettaq azzjonijiet relatati mal-ġestjoni integrata Ewropea tal-fruntieri fit-territorju ta’ pajjiż terz soġġetti għall-qbil ma’ dan il-pajjiż terz.

L-iskop tal-ftehim dwar l-istatus huwa li jkopri l-aspetti kollha li huma meħtieġa għat-twettiq tal-azzjonijiet tal-Aġenzija f’pajjiżi terzi. Skont l-Artikolu 73(3) tar-Regolament (UE) 2019/1896, f’ċirkostanzi li jeħtieġu l-istazzjonament ta’ timijiet tal-ġestjoni tal-fruntieri mill-korp permanenti tal-Gwardja Ewropea tal-Fruntiera u tal-Kosta f’pajjiż terz fejn il-membri tat-timijiet jeżerċitaw setgħat eżekuttivi, għandu jiġi konkluż ftehim dwar l-istatus mill-Unjoni mal-pajjiż terz ikkonċernat. 

F’konformità mar-Regolament dwar il-Gwardja Ewropea tal-Fruntiera u tal-Kosta u kif imsemmi fl-Artikolu 76(1) tar-Regolament, il-Kummissjoni, fil-komunikazzjoni tagħha COM(2021)829, ippreżentat mudell ta’ ftehim dwar l-istatus kif imsemmi fir-Regolament (UE) 2019/1896 li fih dispożizzjonijiet speċifiċi għat-twettiq ta’ azzjonijiet fit-territorju ta’ pajjiżi terzi. Il-ftehim dwar l-istatus mal-Montenegro huwa bbażat fuq il-mudell li fasslet il-Kummissjoni.

Fl-10 ta’ Mejju 2023 il-Kummissjoni infurmat lir-rapporteurs bil-progress li sar fin-negozjati għall-ftehim dwar l-istatus bejn l-Unjoni Ewropea u r-Repubblika tal-Montenegro. Il-Ftehim ġie ffirmat fis-16 ta’ Mejju 2023 f’Podgorica.

b. Pożizzjoni tar-rapporteur
Fl-eqqel tal-kriżi tal-migrazzjoni u tar-rifuġjati fl-2015, mijiet ta’ eluf ta’ persuni li jfittxu l-ażil u migranti waslu fl-Unjoni Ewropea mill-Balkani tal-Punent, u l-Montenegro kienet fuq waħda mir-rotot primarji għall-moviment imħallat irregolari. 

Ir-rapporteur tqis li l-konklużjoni ta’ ftehimiet formali u ġuridikament vinkolanti fil-qafas tal-kooperazzjoni ma’ pajjiżi terzi, għall-kuntrarju tal-arranġamenti bilaterali, hija ta’ importanza kruċjali sabiex jiġu żgurati t-trasparenza, l-iskrutinju pubbliku u s-sorveljanza demokratika ta’ tali kooperazzjoni. Madankollu, kwalunkwe ftehim konkluż bejn l-Unjoni Ewropea u pajjiżi terzi dwar azzjonijiet imwettqa mill-Aġenzija Ewropea għall-Gwardja tal-Fruntiera u tal-Kosta għandu jitqies b’attenzjoni, għandu jkollu valur miżjud u għandu jkun strettament neċessarju u proporzjonat f’termini ta’ skop u ta’ kontenut.

L-Aġenzija Ewropea għall-Gwardja tal-Fruntiera u tal-Kosta u l-Ministeru tal-Intern tal-Montenegro huma meħtieġa jaderixxu mad-dispożizzjonijiet tar-Regolament EBCG u jiżguraw il-konformità mad-drittijiet fundamentali.

Bħala konklużjoni, ir-rapporteur tqis li l-ftehim dwar l-istatus propost huwa konsistenti mal-mudell tal-ftehim dwar l-istatus kif previst fil-komunikazzjoni tal-Kummissjoni dwar il-kontenut u d-dispożizzjonijiet li għandhom jiġu inklużi fil-ftehim finali.

Peress li dan il-ftehim dieħel fil-fażi ta’ implimentazzjoni, il-Parlament jitlob li l-Aġenzija Ewropea għall-Gwardja tal-Fruntiera u tal-Kosta tinforma minnufih lill-Parlament Ewropew dwar l-attivitajiet imwettqa bħala parti mill-implimentazzjoni tal-Ftehim dwar l-Istatus, u jfakkar lill-Aġenzija fl-obbligu tagħha li tinkludi valutazzjoni tal-kooperazzjoni ma’ pajjiżi terzi fir-rapporti annwali tagħha skont l-Artikolu 73(8) tar-Regolament (UE) Nru 2019/1896.

Fid-dawl ta’ dan ta’ hawn fuq, ir-rapporteur tirrakkomanda li l-Parlament japprova l-abbozz tat-test tad-Deċiżjoni tal-Kunsill.

